Computator
Un computator vel ordinator (sive computer /komˈpjuter/, termino original ex anglese), es un machina que processa datos secundo un procedura formal, le algorithmo. Le majoritate del computatores son apparatos digital, sed existe de facto etiam computatores analogic.

Originalmente le parola anglese computer describeva personas qui faceva calculationes complexe, con o sin adjuta mechanic. Plus tarde le termino esseva usate pro denominar apparatos.

Computatores moderne son usate pro multo plus que solmente applicationes mathematic. Multe cargas administrative e financiari son delegate al computator, assi como le provision de information (internet) e de jocos. Computatores mesmo fabrica cosas material, per exemplo in le caso de robots a un banda transportator.

Un scientia qui se disveloppava insimul al computator es le informatica.

Un computator debe, pro poter functionar, esser providite de un programmatura, le parte logic, in anglese: software. Le electronica del qual le computator consiste, le material physic, se appella machinario, in anglese: hardware.

A causa del extense miniaturisation e augmentation de rapiditate, il ha un crescente possibilitate de implementar functionalitate in programmaturas que previemente existeva in le machinario. Le avantage de un tal disveloppamento es que le functionalitate pote esser addite posteriormente. Tal programmas se appella sovente microprogrammaturas, in anglese: firmware.

Desde 1981 e sempre plus, le computator personal, le tabulares e le telephonos intelligente ha devenite gradualmente un parte essential del vita quotidian.

Como es applicate le computator 
Computatores in le officio moderne es sovente interconnectite in un rete computatorial, in le qual usatores diverse utilisa con su proprie PC software e datos immagazinate in un servitor. Pro obtener informationes de Internet on usa sovente un modem o, in caso de un grande rete computatorial, un router, e optionalmente un servitor proxy pro filtrar datos de Internet.

Un application de computatores ancora multo in disveloppamento es le intelligentia artificial qui es applicate i.a. in le videojocos e in le robotica.

A le casa computatores es sovente usate pro jocar jocos, consultar information via Internet, communicar via e-mail, conversar in-linea (chat) o discuter cosas in foros. Le generation actual de computatores anque es ben usabile pro rediger files digital photographic e videographic. Etiam illos es sovente usate in obra artistic, como designa e arte (ambe in 2 o 3 dimensiones), musica, e scriptura, como narrativas fictional o prosa. Multe personas usa etiam le computator pro correspondentia o pro lor administration.

Informatica
Technologia
Informatica
Electronica digital